Nemanja Matić

Nemanja Matić (s. 1. elokuuta 1988 Šabac, Jugoslavia) on serbialainen jalkapalloilija, pelipaikaltaan keskikenttäpelaaja, joka edustaa Italian Serie A:ssa pelaavaa Sassuoloa. Hän on voittanut Chelsean joukkueessa Englannin liigamestaruuden vuosina 2015 ja 2017 sekä Benfican joukkueessa Portugalin mestaruuden vuonna 2014.

 Seurajoukkueura 
Matić edusti Serbian kolmannella sarjatasolla pelannutta FK Kolubaraa kaudet 2006–2007 ja Slovakian pääsarjassa pelannutta MFK Košicea kaudet 2007–2009. Hän siirtyi 1,75 miljoonan euron siirtosummalla Englannin Valioliigan Chelseaan kesällä 2009. Chelsean tuplamestaruuskaudella 2009–2010 hän pelasi kaksi ottelua Valioliigassa ja yhden pelin FA Cupissa. Kauden 2010–2011 hän oli lainalla Eredivisien Vitesse Arnhemissa, jossa pelasi 27 Alankomaiden pääsarjaottelua.

Matić siirtyi portugalilaiseen Benficaan viiden miljoonan euron siirtosummalla heinäkuussa 2011. Ensimmäisellä kaudellaan hän pelasi 16 Primeira Ligan ja seitsemän Mestarien liigan ottelua sekä oli voittamassa Portugalin liigacupia. Kaudella 2012–2013 hän teki 26 liigaottelussa kolme maalia ja hänet valittiin sarjan parhaaksi pelaajaksi. Mestarien liigassa hän pelasi viisi ottelua. Hän siirtyi kesken Benfican triplamestaruuteen päättyneen kauden 2013–2014 takaisin Chelseaan 25 miljoonan euron siirtosummalla.

Matić pelasi 17 valioliigaottelua Chelseassa kevätkaudella 2014. Chelsean liigamestaruuteen päättyneellä kaudella 2014–2015 hän pelasi 36 valioliigaottelua ja teki yhden maalin. Liigacupissa hän pelasi viisi ottelua, mutta oli loukkaantumisen vuoksi sivussa voitokkaasta loppuottelusta. Mestarien liigassa hän teki kaksi maalia pelaamissaan kahdeksassa ottelussa. Seuraavalla kaudella hän pelasi Valioliigassa 33 ja Mestarien liigassa viisi ottelua. Kaudella 2016–2017 hän pelasi Valioliigan mestaruuden voittaneessa Chelseassa 35 ottelua, joissa teki yhden ja syötti seitsemän maalia.

Matić siirtyi Manchester Unitediin vajaan 45 miljoonan euron siirtosummalla kesällä 2017. Avauskaudellaan hän teki 36 valioliigaottelussa yhden maalin. Mestarien liigassa hän pelasi seitsemän ottelua. Kaudella 2018–2019 hän teki yhden maalin pelaamissaan 28 liigaottelussa. Mestarien liigassa hän pelasi kuusi ottelua. Kaudella 2019–2020 hän pelasi Valioliigassa 21 ottelua ja Eurooppa-liigassa viisi ottelua. Kaudella 2020–2021 hän pelasi Valioliigassa 20, Mestarien liigassa neljä ja Eurooppa-liigassa seitsemän ottelua. Viimeisellä Manchester United -kaudellaan, 2021–2022, hän oli kentällä 23 valioliigaottelussa ja kahdeksassa Mestarien liigan pelissä.

Matićin Manchester United -sopimuksen umpeuduttua kesäkuussa 2022, hän siirtyi Italian Serie A:ssa pelaavan Roman riveihin yksivuotisella sopimuksella. Matić pelasi kaudella 2022–2023 Romassa 35 Serie A:n ottelua ja teki niissä kaksi maalia. Eurooppa-liigassa hän pelasi 13 ottelua Roman edetessä loppuotteluun asti, jonka se hävisi rangaistuspotkukilpailussa Sevillalle. Matić valittiin kauden päätteeksi myös Eurooppa-liigan kauden 2022–2023 tähdistöjoukkueeseen.

Elokuuussa 2023 Matić siirtyi kaksivuotisella sopimuksella ranskalaisseura Rennesiin. Matić pelasi syyskaudella 2023 Rennesissä 13 Ligue 1:n ottelua ja kuusi Eurooppa-liigan ottelua. 

Tammikuussa 2024 Matić siirtyi Rennesistä saman sarjan Olympique Lyoniin 2,5-vuotisella sopimuksella. Siirtosummaksi uutisoitiin 2,6 miljoonaa euroa. Kevätkaudella 2024 hän pelasi 15 Ligue 1:n ottelua sekä neljä Ranskan cupin ottelua. Kaudella 2024–2025 hän pelasi 29 Ligue 1:n ottelua, kahdeksan Eurooppa-liigan ottelua sekä kaksi Ranskan cupin ottelua. Matić teki ensimmäisen ja ainoaksi jääneen maalinsa Lyonin pelaajana 15. tammikuuta 2025 Ranskan cupin ottelussa FC Bourgoin-Jallieuta vastaan.

Elokuussa 2025 Matić purki sopimuksensa Lyonin kanssa ja siirtyi Italian Serie A:han kaudeksi 2025–2026 nousseeseen Sassuoloon. Hän allekirjoitti Sassuolon kanssa yksivuotisen sopimuksen, johon sisältyy optio kaudesta 2026–2027.

 Maajoukkueura 
Matić pelasi yhden ottelun alle 21-vuotiaiden EM-kilpailuissa 2009. Hän teki debyyttinsä Serbian A-maajoukkueessa 14. joulukuuta 2008 Puolaa vastaan. MM-kilpailuissa 2018 hän pelasi Serbian kaikki kolme ottelua alusta loppuun. Hän on tehnyt maalin maaliskuussa 2015 EM-karsintaottelussa Portugalia vastaan ja lokakuussa 2017 MM-karsintaottelussa Itävaltaa vastaan. Hän ilmoitti elokuussa 2020 lopettavansa maajoukkueuransa. Hän pelasi kaikkiaan 48 A-maaottelua.

 Muuta 
Myös Matićin nuorempi veli Uroš Matić on jalkapalloilija.

 Lähteet 

 Aiheesta muualla 

 Matićin profiili Chelsean kotisivuilla

Luokka:Serbialaiset jalkapalloilijat
Luokka:Vuonna 1988 syntyneet
Luokka:Elävät henkilöt